作者:史達祖
標題:風流子
內容:紅樓橫落日，蕭郎去、幾度碧雲飛。記窗眼遞香，玉臺妝罷，馬蹄敲月，沙路人歸。如今但，一鶯通訊息，雙燕說相思。入耳舊歌，怕聽琴縷，斷腸新句，羞染烏絲。相逢南溪上，桃花嫩、嬌樣淺澹羅衣。恰是怨深腮赤，愁重聲遲。悵東風巷陌，草迷春恨，軟塵庭戶，花誤幽期。多少寄來芳字，都待還伊。